Un medic anestezist român s-ar fi sinucis la Spitalul din Châteauroux

Duminică dimineața, Simona Zăhan, de profesie medic anestezist, în vârstă de 37 de ani, a fost găsită moartă de una dintre colegele ei de la Spitalul din Châteauroux, un orășel din centrul Franței. Potrivit informațiilor apărute în presa franceză, femeia și-ar fi administrat intravenos o doză de substanțe mortale, în incinta spitalului în care lucra, în timpul programului de lucru.

Colegii săi sunt devastați de gestul la care a recurs medicul și vorbesc despre faptul că ajunsese să lucreze chiar și până la aproape 16 ore pe zi, după ce șefii spitalului au înăsprit condițiile de muncă. „Suntem o mică familie aici. Petrecem atâtea ore împreună. Uneori stăm aici mai mult decât acasă. În plus, colega noastră care s-a sinucis, tocmai terminase o săptămână de 78 de ore”, a declarat una dintre colegele româncei plecate la muncă în Franța, citată de presa franceză.

Autoritățile au însă o altă versiune cu privire la decesul femeii. „Este un caz nefericit, dar ceea ce s-a întâmplat nu are nimic de a face cu spitalul. Această doamnă, de origine română, tocmai ce primise titularizarea, ceea ce reprezintă o veste bună. Îi era dor de țară”, a declarat Marisol Touraine, ministrul francez al Sănătății, citat de La Nouvelle Republique.

Această declarație i-a înfuriat pe colegii Simonei. „Nu poate fi lăsată să spună că nu din cauza activității sale la spital s-a întâmplat acest lucru și că era pur și simplu o femeie din România, căreia i se făcuse dor de țară! Ea se numea Simona și era ca și noi, de origine străină, dar ca și noi, epuizată și obosită”, spune revoltată o colegă a Simonei.

Simona era foarte apropiată de două colege, care aveau, ca și ea, copii. „Nu ne vedem copiii suficient. Împărtășeam acest sentiment toate trei. Eu am descoperit-o, duminică dimineața, când am preluat garda. Dar noi nu spunem că din cauza aceasta s-a sinucis Simona. Îi respectăm gestul. Fără să încercăm să judecăm de ce. În schimb, ministrul care nu o cunoștea, care nu a venit aici niciodată, nu știa dacă se simțea sau nu bine în pielea ei. Considerăm că declarațiile ei sunt o injurie la adresa Simonei”, a declarat una dintre ele.

Cine era Simona Zăhan?

Medicul anestezist și-a făcut rezidențiatul la Spitalul Clinic Județean de Urgență Timișoara, iar după ce a lucrat un an la un spital privat din Timișoara, a ales să părăsească România, pentru un trai mai bun. A plecat să muncească ca medic în Franța, în 2011, împreună cu soțul și fiul său, acum în vârstă de 6 ani.

Foto: Facebook // Marius Zăhan, soțul Simonei, și fiul lor Alexandru

„Am lucrat împreună pe vremea când își făcea rezidențiatul. Era un om deosebit. Era o persoană plină de energie și de optimism. Sunt momente în viață când facem unele alegeri pentru că credem că ne vor schimba viața în bine. A părăsit România în speranța că va avea un trai mai bun. Din păcate, nu a fost așa”, mărturisește dr. Ovidiu Bedreag, medic primar ATI, de la Spitalul Clinic Județean de Urgență Timișoara.

Acestuia îi este greu să accepte că fosta lui colegă a murit. „Din păcate stresul și epuizarea te pot împinge la astfel de gesturi. Statisticile arată că riscul de sinucidere în meseria de medic anestezist este unul destul de ridicat. În această meserie ești nevoit să lucrezi chiar și 36 de ore în continuu. A plecat în Franța pentru că se câștiga mai bine, dar și acolo programul este unul extrem de încărcat, deoarece peste tot în lume este un deficit de medici”, a spus dr. Bedreag.

Fostul coleg al Simonei spune că salariul mizer nu este principalul motiv pentru care tot mai mulți români aleg să plece la muncă în străinătate. „Salariul ocupă ultimul loc în ceea ce privește motivele pentru care alegem să muncim în altă țară. În România posturile sunt blocate. Medicii nu au unde să lucreze, iar cu toate astea ne plângem că avem cea mai slabă rată de medici la mia de locuitori. Lipsa locurilor de muncă este principalul motiv pentru care mulți dintre colegii mei aleg să muncească în altă țară”, a precizat dr. Ovidiu Bedreag.

La fiecare patru ore un medic român pleacă din țară

Statistic, la fiecare patru ore, un medic român pleacă la muncă în străinătate. Pe cont propriu sau recrutați de diferite firme care le promit salarii de zece ori mai mari decât în România, medicii de la noi din țară acceptă să muncească în spitalele de peste graniță fără să se gândească poate la condițiile grele pe care le-a întâmpinat și Simona Zăhan, și de care se plâng și alți medici români.

Statisticile arată că din 2007 și până în 2013, peste 14.000 de doctori au părăsit țara, în urma exodului de medici statul pierzând aproape 160 de milioane de euro. Franța, Anglia, Germania și Belgia sunt doar câteva dintre țările preferate de medicii noștri pentru a profesa.

„Din 54 de medici câți eram noi în promoția mea, doar 5 au mai rămas în țară. Restul am plecat care unde a putut sau unde și-a găsit”, spune dr. Mihai Crisbășanu, în vârstă de 32 de ani, medic internist într-un spital din Bagneres-de-Bigorre, regiune din sudul Franței. Doctorul a părăsit România în aprilie 2011. Acum vine în România doar pentru a-și vizita familia.

Foto: Arhivă personală // Dr. Mihai Crisbășanu, medic internist într-un spital din Bagneres-de-Bigorre, regiune din sudul Franței

„Și în Franța se muncește la fel de mult ca și în România. Când sunt de gardă am în subordine 10 secții și 250 de pacienți, atunci când spitalul este ocupat la capacitate maximă. Munca pe care o depun este una extrem de solicitantă, dar marele avantaj este că aici ai unde să muncești. Ai un colectiv care te ajută să evoluezi. În România am vrut să mă specializez în chirurgie, dar nu s-a putut”, a mai povestit dr. Crisbășanu, care în Franța s-a specializat în geriatrie.

Recunoaște că la început s-a simțit stingher, dar cu timpul s-a acomodat cu programul și s-a împrietenit cu colegii. „Acum nu mă simt marginalizat. La început colegii au avut rețineri în ceea ce mă privește. Era normal. Eram nou. Acum sunt la fel de bun ca și colegii mei de origine franceză. În secția unde lucrez eu suntem 6 medici, dintre care 5 sunt francezi. Nu mă simt dat la o parte”, a mărturisit medicul internist.

Se consideră mulțumit cu viața pe care o duce în Franța și menționează că au fost dați în care s-a gândit să revină în țară, dar avantajele erau mult prea mici. „Familia este probabil unul dintre motivele pentru care aș reveni. Dar, când mă gândesc la faptul că nu am unde să muncesc și la condițiile de muncă care sunt în spitalele din România renunț la orice gând de întoarcere”, menționează dr. Mihai Crisbășanu.

Salariul unui medic din România, de zece ori mai mic decât media europeană

Salariul se numără printre motivele pentru care medicii români pleacă să lucreze în străinătate. Datele ultimului Eurostat arată că un medic rezident în România, care lucrează inclusiv la secția de primiri urgențe, ajunge să câștige în jur de 200 de euro, în timp ce media europeană este de 1.300 de euro. Diferențe foarte mari sunt și între salariul pe care îl primește un medic specialist sau primar în țara noastră și un specialist cu aceași pregătire în Europa. Astfel, un medic specialist este plătit de stat în România cu doar 500 de euro, în timp ce un medic primar primește cel mult 800 de euro. Media europeană este de aproximativ zece ori mai mare, respectiv 7-8.000 de euro.

Situația este cu mult mai gravă în condițiile în care 64% dintre studenții la Medicină și 60% dintre doctorii care încă sunt în țară intenționează să părăsească România, potrivit unor studii realizate de Colegiul Medicilor din România și Consiliul Investitorilor Străini, în 2011 și 2012.

Țara noastră are o rată a migrației doctorilor de 9%, în timp ce media europeană este de 2,5%. Mai mult, potrivit datelor Eurostat 2011, media medicilor români la 1.000 de locuitori este de 2,4 specialiști, în timp ce media celorlalte țări europene este de 3,4 medici la 1.000 de locuitori. În cei 2,4 specialiști la mia de locuitori sunt cuprinși și medici rezidenți. Fără aceștia, media este mult mai mică, respectiv 1,9. În prezent în România lucrează 39.896 de medici. Aceste cifre ne clasează pe un loc codaș la nivelul Uniunii Europene.

„Aveam aceeași pregătire, dar nu și același salariu”

Dr. Irina Cațighera, medic de planning familial, este unul dintre medicii români care a plecat la muncă în Franța, dar care a decis să se întoarcă după numai 6 luni. „Nici acolo nu umblă câinii cu covrigi în coadă. Am plecat în noiembrie 2008 să lucrez într-un spital din Franța și am revenit în martie 2009, deși inițial trebuia să stau un an. Aceste șase luni au fost prea mult pentru mine. Ajunsesem să lucrez chiar și până la 14 ore pe zi. În Franța o săptămână de muncă înseamnă 5 zile, două erau libere. În acele două zile zăceam”, mărturisește medicul care a lucrat într-un spital care se ocupa cu cercetarea științifică.

Foto: Google+ // Dr. Irina Cațighera, medic de planning familial

Aceasta își aduce aminte că s-a gândit să se întoarcă acasă după primele trei luni. „Era într-o vineri, cu doar puțin timp înainte de sărbătorile de iarnă. Mi-a curs sânge din nas. Mi-am luat tensiunea și am constatat că aveam 21 cu 12. În primă fază am cerut un medicament care să îmi scadă tensiunea, un diuretic, orice. În spital tot ce aveam erau medicamente aflate în studii clinice și nu le puteam folosi noi medicii. Am cerut să fiu dusă la un spital, de urgență. În momentul ăla mi s-a spus că nu am asigurare, pentru că nimeni nu s-a ocupat de acest aspect. Nu mai spun că una dintre colegele mele era măritată cu un cardiolog și nu a făcut nimic pentru a mă ajuta. Puteam să mor cu zile. În perioada aia am slăbit de la 53 de kilograme la 47″, rememorează medicul clipele grele prin care a trecut.

Dr. Irina Cațighera mărturisește că au fost nenumărate momentele în care s-a simțit marginalizată și discriminată. „Deși aveam aceași pregătire și lucram pe același post, același număr de ore, eu, ca și româncă, primeam 3.000 de euro, în timp ce o colegă de a mea de origine franceză câștiga 5.000 de euro. Dincolo de acest aspect, au fost momente în care colegii mei vorbeau într-un anumit dialect care nu semăna deloc cu franceza pe care o învățăm noi la școală. În cele șase luni pe care le-am petrecut acolo nu am reușit să mă împrietenesc decât cu o singură persoană din acel spital și aia era de naționalitate germană”, mărturisește medicul.

Întrebată dacă ar mai accepta un post de medic în străinătate, dr. Cațighera afirmă că: „Franța este tăiată de pe lista mea. Mai bine zis, nu aș accepta să lucrez în niciun spital din Europa. Această experiență nu m-a făcut să renunț la a accepta propuneri din străinătate, ci m-a făcut să mă gândesc mai bine înainte”.